REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravnu

07 Broj: 06-2/90-21

22. april 2021. godine

B e o g r a d

**Z A P I S N I K**

**12. SEDNICE ODBORA ZA PRAVOSUĐE, DRŽAVNU UPRAVU**

**I LOKALNU SAMOUPRAVU, ODRŽANE 24. MARTA 2021. GODINE**

Sednica je počela u 8,30 časova.

Sednicom je predsedavala Biljana Pantić Pilja, zamenica predsednika Odbora.

Sednici su prisustvovali članovi Odbora: Velibor Milojčić, Nebojša Pavlović, Nenad Baroš, Jelena Žarić Kovačević, Toma Fila i Sanja Jefić Branković.

Sednici je prisustvovao i: Marijan Rističević, zamenik člana Đorđa Komlenskog i Dubravka Kralj, zamenik člana Vladana Zagrađanina.

Sednici nisu prisustvovali članovi Odbora: Vladimir Đukanović, Sanja Lakić, doc. dr Mihailo Jokić, dr Aleksandar Martinović, Žarko Mićin, Đorđe Dabić, Dragan M. Marković i Daniel Đivanović, niti njihovi zamenici.

Sednici su prisustvovali i: Ivan Jovičić, zamenik predsednika Visokog saveta sudstva i izborni član Visokog saveta sudstva iz reda sudija i Nataša Đelić, šef odseka za statusna pitanja sudija.

**Pre utvrđivanja dnevnog reda Odbor je jednoglasno usvojio zapisnike sa 8, 9. i 10. sednice Odbora.**

Zamenica predsednika Odbora je stavila na glasanje, a članovi i zamenici članova Odbora su **jednoglasno** utvrdili sledeći

D n e v n i r e d:

1. Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-351/21 od 02. marta 2021. godine);
2. Razmatranje Predloga odluke o izboru predsednika Vrhovnog kasacionog suda, koji je podneo Visoki savet sudstva (broj 119-429/21 od 16. marta 2021. godine);
3. Utvrđivanje Predloga odluke o prestanku funkcije javnog tužioca u Višem javnom tužilaštvu u Smederevu (dopis broj 118-368/21 od 03. marta 2021. godine);
4. Predlaganje kandidata Odbora za članove Komisije za kontrolu izvršenja krivičnih sankcija.

**PRVA TAČKA -** Razmatranje Predloga odluke o izboru sudija koji se prvi put biraju na sudijsku funkciju, koji je podneo Visoki savet sudstva (broj 119-351/21 od 02. marta 2021. godine).

**Ivan Jovičić** je rekao da je Visoki savet sudstva sproveo postupak predlaganja kandidata u skladu sa zakonoskim odredbama.

Predsedavajuća je otvorila raspravu u vezi sa ovom tačkom dnevnog reda, pa kako se niko nije javio za reč, zaključila je raspravu i predložila:

-Da Odbor konstatuje da je Visoki savet sudstva podneo Predlog odluke o izboru sudije koji se prvi put bira na sudijsku funkciju kao ovlašćeni predlagač u skladu sa članom 51. Zakona o sudijama, te da predloži Narodnoj skupštini da prihvati Predlog odluke o izboru sudije koji se prvi put bira na sudijsku funkciju za Privredni sud u Zaječaru.

-Da za izvestioca Odbora na sednici Narodne skupštine bude određen Vladimir Đukanović, predsednik Odbora.

Članovi i zamenici članova Odbora su **jednoglasno** prihvatili navedene predloge.

**DRUGA TAČKA -** Razmatranje Predloga odluke o izboru predsednika Vrhovnog kasacionog suda, koji je podneo Visoki savet sudstva (broj 119-429/21 od 16. marta 2021. godine).

**Ivan Jovičić** je rekao da je Visoki savet sudstva sproveo postupak predlaganja kandidata u skladu sa zakonoskim odredbama. Jovičić je naglasio da je reč o kvalitetnom kandidatu bez obzira što je ona bila jedini kandidat.

Zamenica predsednika Odbora je otvorila raspravu u vezi sa ovom tačkom dnevnog reda u kojoj su učestvovali: Marijan Rističević i Ivan Jovičić.

**Marijan Rističević** je postavio pitanje da li je ovaj postupak izbora predsednika Vrhovnog kasacionog suda u skladu sa Ustavom i zamolio gospodina Jovičića da pojasni proceduru za izbor predsednika Vrhovnog kasacionog suda.

**Ivan Jovičić** je objasnio da ne postoji tačno propisana procedura za izbor predsednika Vrhovnog kasacionog suda osim procedure predviđene Pravilnikom Visokog saveta sudstv koji reguliše izbor predsednika sudova i sudija koji se prvi put biraju na sudisku funkciju koje bira Narodna skupština. Jovičić je istakao da je postupak jedinstven bez obzira na nivo za koji se bira sudija, odnosno predsednik suda.

Kako se više niko nije javio za reč zamenica predsednika Odbora je zaključila raspravu u vezi sa ovom tačkom dnevnog reda i predložila:

-Da na osnovu člana 51. i člana 201. Poslovnika Narodne skupštine, Odbor za pravosuđe, državnu upravu i lokalnu samoupravu da MIŠLjENjE na Predlog odluke o izboru predsednika Vrhovnog kasacionog suda, koji je podneo Visoki savet sudstva, tako što će da konstatuje da je Visoki savet sudstva podneo Predlog odluke o izboru predsednika Vrhovnog kasacionog suda kao ovlašćeni predlagač, u skladu sa članom 79. stav 1. Zakona o sudijama, te da predloži Narodnoj skupštini da prihvati Predlog odluke o izboru predsednika Vrhovnog kasacionog suda Jasmine Vasović, sudije Vrhovnog kasacionog suda.

-Da za izvestioca Odbora na sednici Narodne skupštine bude određen Vladimir Đukanović, predsednik Odbora.

Članovi i zamenici članova Odbora su **jednoglasno** prihvatili navedene predloge.

**TREĆA TAČKA** - Utvrđivanje Predloga odluke o prestanku funkcije javnog tužioca u Višem javnom tužilaštvu u Smederevu (dopis broj 118-368/21 od 03. marta 2021. godine).

Predsedavajuća je obavestila prisutne da je Državno veće tužilaca dostavilo odluku kojom je utvrđeno da su ispunjeni uslovi da Draganu Lopušini, javnom tužiocu u Višem javnom tužilaštvu u Smederevu, na osnovu člana 89. stav 1. Zakona o javnom tužilaštvu, prestane funkcija javnog tužioca po sili zakona, zbog navršenja radnog veka, sa danom 03. septembar 2021. godine i predložila:

**-**Da Odbor utvrdi Predlog odluke o prestanku funkcije javnog tužioca Draganu Lopušini, javnom tužiocu u Višem javnom tužilaštvu u Smederevu, sa danom 03. septembar 2021. godine, usled navršenja radnog veka i uputi ga Narodnoj skupštini na usvajanje.

-Da za predstavnika Odbora na sednici Narodne skupštine bude određen Vladimir Đukanović, predsednik Odbora.

Članovi i zamenici članova Odbora su **jednoglasno** prihvatili navedene predloge.

**ČETVRTA TAČKA** - Predlaganje kandidata Odbora za članove Komisije za kontrolu izvršenja krivičnih sankcija.

Predsedavajuća je obavestila prisutne da Narodna skupština, u skladu sa članom 278. Zakona o izvršenju krivičnih sankcija i Odlukom o obrazovanju Komisije za kontrolu izvršenja krivičnih sankcija treba da obrazuje Komisiju za kontrolu izvršenja krivičnih sankcija (u daljem tekstu: KKIKS).

Predsedavajuća je istakla da Narodna skupština donosi odluku o izboru članova Komisije na predlog Odbora za pravosuđe, državnu upravu i lokalnu samoupravu, kao i da se Komisija obrazuje u sastavu:

               -  tri člana koji se biraju iz reda članova ili zamenika članova odbora u čijem je delokrugu pravosuđe,

               -   jednog člana koji se bira iz reda članova ili zamenika članova odbora u čijem su delokrugu pitanja iz oblasti ljudskih prava i

   -  jednog člana koji se bira iz reda članova ili zamenika članova odbora u čijem su delokrugu pitanja iz oblasti zdravlja ili socijalne politike.

Rekla je da su tri navedena odbora dostavili svoje predloge Odboru za pravosuđe, državnu upravu i lokalnu samoupravu, te je potrebno da i Odbor za pravosuđe odredi svoje kandidate za članove KKIKS-a.

Predsedavajuća je konstatovala da su zainteresovanost za rad u ovoj komisiji izrazili Jelena Žarić Kovačević, član Odbora i Dejan Kesar, zamenik člana Odbora, te da je potrebno odrediti još jednog člana Odbora.

Zamenica predsednika Odbora je otvorila raspravu u vezi sa ovom tačkom dnevnog reda.

Dubravka Kralj je izrazila želju da postane čln Komisije za kontrolu izvršenja krivičnih snakcija.

Zamenica predsednika Odbora je zaključila raspravu pošto se niko više nije javio za reč u vezi sa ovom tačkom dnevnog reda i predložila:

-Da Odbor za pravosuđe, državnu upravu i lokalnu samoupravu predloži:

-Jelenu Žarić Kovačević, Dejana Kesara i Dubravku Kralj za kandidate za članove Komisije za kontrolu izvršenja krivičnih sankcija.

Članovi i zamenici članova Odbora su **jednoglasno** prihvatili navedeni predlog.

Predsedavajuća je obavestila prisutne da je potrebno da Odbor za pravosuđe odluči o tome kog kandidata će predložiti kao člana KKIKS-a između:

- dr Marka Bogdanovića, koga je predložio Odbor za zdravlje i porodicu kao svog člana i

- Danijele Vujičić, koju je predložio Odbor za rad, socijalna pitanja, društvenu uključenost i smanjenje siromaštva, kao svog člana.

Zamenica predsednika Odbora je otvorila raspravu u vezi sa ovom tačkom dnevnog reda i za reč se javio **Marijan Rističević** koji je predložio da članovi Odbora glasaju za svakog kandidata pojedinačno, pa ko bude dobio veći broj glasova smatraće se da je izabran za kandidata za člana KKIKS-a koji će biti predložen Narodnoj skupštini od strane Odbora za pravosuđe.

Pošto se niko više nije javio za reč u vezi sa ovom tačkom dnevnog reda, zamenica predsednika Odbora zaključila je raspravu i predložila:

* Da Odbor za pravosuđe, državnu upravu i lokalnu samoupravu predloži za člana Komisije za kontrolu izvršenja krivičnih sankcija Danijelu Vujičić, koju je predložio Odbor za rad socijalna pitanja, društvenu uključenost i smanjenje siromaštva.

Članovi i zamenici članova Odbora su **većinom glasova** ( 5 glasova „za“) prihvatili navedeni predlog.

Sednica je završena u 9,00 časova.

SEKRETAR PREDSEDNIK

Sanja Pecelj Vladimir Đukanović